Izvor: srbin.info

Dok e-novine nisu radile, u svetu se svašta desilo. Vesti ništa dobro ne obećavaju, ali najveće tragedije događaju se blizu nas, odmah tu, na tri sata vožnje. Naime, u Kraljevu se početkom marta zbilo nešto strašno, o čemu je malo ko izvestio. Lokalna televizija prikazala je crtaće sa titlom na hrvatskom jeziku. Zabrinuti roditelji javljaju da im deca sve više govore kroatizme

Ustaško-kraljevačka podvala prošla bi nezapaženo da uvek budni Srbin.info nije obavestio javnost o hrvatskim crtaćima u Kraljevu. Roditelji pounijaćene dece javljali su se raznim redakcijama, ali samo je jedna bila voljna i smela da sasluša i objavi.

"Redakciji Srbin info javili su se čitaoci iz Kraljeva i okoline koji su kivni na operatera kablovske televizije 'Telemark' sa sedištem u Čačku. Razlog za njihovo nezadovoljstvo je činjenica da ovaj kablovski provajder emituje dečiji kanal sa crtanim filmovima, koji je sinhronizovan na hrvatski jezik", uzvično javlja Srbin.info.

I dok se svi pitamo kako je baš iz Čačka, tog bastiona srpstva, krenula velika crtićka prevara, žrtve javljaju da ovo nije prvi put: "Da stvar bude još gora, taj kanal je kod drugih operatera sinhronizovan na srpskom jeziku", pravilno razmišlja zabrinuti otac, poklonik teorija zavere.

"Dakle, izbog jezika za sinhronizaciju je stvar izbora operatera. Lično sam ih kontaktirao i skrenuo pažnju na ovaj skandalozan potez, ali nije bilo nikakvog rezultata. Posledice su već velike, jer deca iza kraja kada izađu da se igraju sve više koriste hrvatske izraze", izjavio je zabrinuti otac iz okoline Kraljeva.

- Hej, Milutine, kompa, buš mi dobacil tu točkastu loptu? Samo pazi na psića!

- Nije bed, Dragutine! Skuži kak je lopta guba!

Ili:

- Hoćemo skupa u kino večeras?

- Ne mrem, putujem večeras, hitam k zračnoj luci Lađevci. Bok!

Tako razgovaraju kraljevački tinejdžeri dok Srbija okreće glavu od svekolike kroatizacije. "Postavlja se pitanje ko dozvoljava operateru 'Telemark' da u srcu Srbije pušta sporni kanal sa hrvatskom sinhronizacijom i da li će se u Srbiji makar jednom poštovati zakon koji ovakve propuste na papiru oštro zabranjuje", potresno upozorava Srbin.info, dok obznanjuje i da je srce Srbije promenilo lokaciju i s Kosova prešlo u Kraljevo.

Nisu se mnogo potresli ni čitaoci tog savesnog medija. "Све је то српски,мало неправилан,али то је то", duhovit je jedan komentator. Supač! Drugi nije bio u školi u petom razredu: "И на Радио Београд се чује све више и више хрватски. Једно јутро морах да протестујем - назвах и казаx, па Ви по-хрватујете наш, београдски Радио! Такође и на Србин.Инфо се понекад читају чланци на јекавском. Зашто? Изгледа да неко проба преко језика да нам отме срБство и националну свест!"

Javlja se treći da ga ispravi (on pak nije pohađao časove u šestom razredu): "И ја користим тј. говорим "ијекавску" варијанту СРБСКОГ језика која је у употреби западно од Дрине. Што се тиче "екавштине" она није привилегија само СРБА. Чињеница је да екавски у "лијепој њиховој" говоре у Загорју као и у дјеловима Међимурја и Подравине а чињеница је да они не говоре СРБСКИМ језиком."

Srećom, tu su ljudi koji će spasiti Srbiju i ponuditi rešenje. Grupa entuzijasta iz Pirota pravi crtane filmove za pravoslavnu decu. Nema tu iluminata, Hrvata, spolovila kao kod Diznija. Tu se deca uče vrlinama. Jedva čekamo da odrastu!